आर्मी उपाधि नजिक
त्रिभुवन आर्मी क्लब सिमरामा भइरहेको रुस्लान नवौं सिमरा गोल्डकप फुटबलको उपाधि नजिक पुगेको छ । बिहीबार दोस्रो सेमिफाइनलमा वीरगन्ज युनाइटेड क्लबलाई ३–० ले हराउँदै आर्मीले उपाधि भिडन्तमा थ्रीस्टार क्लबसँगको भेट पक्का गरेको हो । आर्मी प्रतियोगितामा तेस्रोपल्ट फाइनल पुगेको हो ।
बारा — त्रिभुवन आर्मी क्लब सिमरामा भइरहेको रुस्लान नवौं सिमरा गोल्डकप फुटबलको उपाधि नजिक पुगेको छ । बिहीबार दोस्रो सेमिफाइनलमा वीरगन्ज युनाइटेड क्लबलाई ३–० ले हराउँदै आर्मीले उपाधि भिडन्तमा थ्रीस्टार क्लबसँगको भेट पक्का गरेको हो । आर्मी प्रतियोगितामा तेस्रोपल्ट फाइनल पुगेको हो ।आर्मीको जितमा दिनेश हेम्जन र दीप लामाले १–१ गोल गरे । वीरगन्जका विष्णु सुनारले आत्मघाती गोलले आर्मीको स्कोर थपिएको थियो । साबिक विजेता संकटा क्लबलाई हराउँदै सेमिफाइनल पुगेको वीरगन्ज युनाइटेड विभागीय टोलीसामु निरीह बन्यो । करिब ८ हजार घरेलु दर्शकमाझ आर्मीविरुद्ध उत्रिएको वीरगन्जलाई आर्मीले पूरै दबाबमा राख्यो । पहिलो हाफमा १–० को आर्मीलाई अग्रता दिलाउने क्रममा दिनेशले गोलको खाता खोले । उनले ३८ औं मिनेटमा भरत खवासको पासमा गोल गरे । खेलको ६० औं मिनेटमा वीरगन्जका विष्णुले आत्मघाती गोल गर्दा आर्मी २–० ले अगाडि रह्यो । आर्मीका भरत खवासको क्रस पेनाल्टी एरियामा नियन्त्रणमा लिने प्रयास गरेका विष्णुले आफ्नै पोस्टमा गोल गरेपछि वीरगन्ज थप दबाबमा पर्‍यो । आर्मीले ६७ औं मिनेटमा अर्को गोल थप्यो । दीप लामाले गोल थप्दै ३–० को अग्रता बनाए । उनले टंक बस्नेतको पासमा उत्कृष्ट गोल गरेको थिए । वीरगन्जविरुद्ध सुरुदेखि नै हाबी भएको आर्मीका सन्तोष तामाङले अग्रता लिने अवसर गुमाए । जर्ज प्रिन्स कार्कीको पासमा पेनाल्टी बक्सभित्रैबाट उनको प्रहार क्रसबार हुँदै बाहिरियो । २५ औं मिनेटमा बक्सबाहिर प्राप्त फ्रिकिकमा जर्ज प्रिन्सको प्रहार वीरगन्जका गोलरक्षक दिलीप क्षेत्रीले बचाएका थिए ।पहिलो हाफको इन्ज्युरी समयमा दिनेश हेम्जनले अग्रता बढाउने अवसर चुकाए । सन्तोष तामाङको पासमा बक्सभित्रबाट दिनेशको प्रहार लाई गोलरक्षक दिलीपले बचाउ गरे । पहिलो हाफमा खासै अवसर सिर्जना गर्न नसकेको वीरगन्जविरुद्ध १–० को अग्रतापछि दोस्रो हाफमा पनि आर्मीले गतिलो प्रदर्शन गर्‍यो । ४७ औं मिनेटमा टंक बस्नेतको पासमा भरत खवास अग्रता दोब्बर पार्न चुके । भरतको हेड प्रहार पोस्ट नजिकबाट बाहिरियो । २–० को अग्रतापछि आर्मीले ६१ औं मिनेटमा गरेको अर्को प्रयास विफल भयो । भरतको पासमा टंक बस्नेतको हेड बल पोस्टमा लागेर बाहिरियो ।वीरगन्जका प्रशिक्षक सुलभजंग राणाले आर्मीविरुद्ध आफ्ना खेलाडी शारीरिक रूपमा कमजोर देखिएको बताए । अघिल्लो खेलको तुलनामा सोचेजस्तो प्रदर्शन गर्न नसक्दा हार बेहोर्नुपरेको उनको भनाइ थियो । आर्मीका प्रशिक्षक नवीन न्यौपानेले टिमको प्रदर्शनबाट सन्तुष्ट रहेको बताए । वीरगन्जविरुद्ध ‘प्रेसर गेम’ खेल्ने रणनीति सफल भएको बताउँदै उनले भने, ‘वीरगन्जको टिम सेट नहुनु आफूहरूका लागि फाइदा भयो ।’आर्मी छैटौं संस्करणको विजेता र आठौं संस्करणको उपविजेता हो । आर्मीले शनिबार सिमरा रंगशालामा उपाधिका लागि थ्रीस्टारसँग प्रतिस्पर्धा गर्नेछ । म्यान अफ द म्याच आर्मीका दिनेश हेम्जन घोषित भए । उनले ५ हजार पुरस्कार पाए । सञ्चारकर्मीबीच मैत्री खेल नवौं सिमरा गोल्डकप फुटबलको अवसरमा शुक्रबार बारा र मकवानपुरका सञ्चारकर्मीबीच मैत्रीपूर्ण फुटबल हुने प्रतियोगिता आयोजक समितिका प्रेस संयोजक सुनील गाउँलेले बताए । बाराले प्रेस चौतारीका जिल्ला अध्यक्ष दिवाकर भण्डारीको नेतृत्वमा टिम तयार पारेको छ भने मकवानपुरको टिम अग्रज पत्रकार प्रताप विष्टको नेतृत्वमा छ ।